次韻庭藻與陳相之李子至定尋梅之約見示
作者：周紫芝
朝代：宋

paragraphs: 西湖三見青春面，無人共醉山間梅。
晚逢詩老看古雅，如入周廟觀山罍。
我所思兮在何許，昔望長江隔淮楚。
三月春前始識君，倚杖看花聽君語。
我今欲赴同襟期，老情可得如年時。
清歡既少飲不足，枯膓欲盡詩應遲。
衣冠此地多佳客，相逢四海無南北。
天將此樂付公等，一枝方訪春消息。
老夫老矣何能爲，折花夢作春山歸。